વિનાયક ભલે પોતાની લાલચ સાધવા માહિતી આપી રહ્યો હતો, પરંતુ માહિતી આપવા પૂરતો તો પ્રામાણિક રહ્યો હતો. જરાક પણ પેટ છૂપાવ્યા વગર જેમ્સને તેણે તમામ વિગતો ગળે ઉતરે તે રીતે કહી હતી. સુરજને એ કેમ ઓળખતો હતો, સુરજની પ્રોફાઈલ સ્ટોરી કરવા એ તેને ગામ ગયો હતો ત્યારે તેણે પાળિયા જોયા એટલે એક પત્રકારને છાજે એવી ઉત્સુકતાથી પૃચ્છા કરી હતી અને જવાબમાં આ કહાની સાંભળવા મળી હતી. એક અંગ્રેજ હાકેમના કારણે થયેલી શહીદીની વાત તેને ય રસપ્રદ લાગી હતી, પણ પછી નામ અને વિગતોનો વધુ કંઈ ખપ ન હતો એટલે એ વિસરી ગયો હતો.